Себастиан Фетел може да стане съотборник на Ланс Строл | Корнер.dir.bg
00:10 | 16.08.20
Германецът преговаря с "Рейсинг Пойнт"
23:51 | 14 юли 2020 3 1691 Снимка: Getty Images/Guliver Photo
"Рейсинг Пойнт" е започнал разговори с четирикратния световен шампион Себастиан Фетел, за да го привлече в изгряващия отбор от Формула 1 догодина, съобщава германският вестник "Билд".
Изданието твърди, че Фетел може да замени мексиканеца Серхио Перес в тима, който ще се преименува на "Астън Мартин" от 2021 година. Договорът на Перес включва клауза за освобождаване, която може да се задейства до 31 юли.
Другият пилот е Ланс Строл, син на канадския милиардер и собственик на мажоритарен дял в тима Лорънс Строл.
33-годишният Фетел е без отбор след края на този сезон, защото "Ферари" няма да поднови контракта му след 2020 година. "Райсинг Пойнт" се явява последна опция за германеца, ако иска да продължи кариерата си, тъй като нито световният шампион "Мерцедес", нито бившият му тим "Ред Бул", както и "Макларън" и "Рено" нямат място за него.
Бившият пилот от Формула 1 Герхард Бергер заяви пред австрийската телевизия "Servus" снощи, че няма да се изненада, ако се стигне до сделка и заяви, че "Рейсинг Пойнт" може да бъде "единственият вариант за него с отбор, който може да печели състезания".
"Билд" пише, че "разговорите се водят, но сделката няма да е лесна", тъй като остава да се разбере дали Лорънс Строл наистина е готов да се раздели с Перес. Ръководителят на екипа Отмар Шафнауер преди време призова за дългосрочни договори за Строл и Перес.
По повод новината за Фетел Шафнауер заяви, че е "ласкателство", че са били свързани с името на четирикратния световен шампион.
"Райсинг Пойнт", който кара с двигатели на "Мерцедес", е на четвърто място в класирането при конструкторите след първите две състезания за сезона. Но тимът е обект на разследване от Световната автомобилна федерация (ФИА) заради предполагаемо нарушение на дизайнерските правила, тъй като автомобилът им е много подобен на миналогодишния болид на "Мерцедес".
Футбол 16.08.20 0